***Stanovy***

***Občianskeho združenia Náš kostol***

***Článok I.***

***Úvodné ustanovenia***

1. ***Názov:*** *Občianske združenie Náš kostol*
2. ***Sídlo:*** *Botanická 52; 917 08 Trnava*
3. ***Časová pôsobnosť:*** *na dobu neurčitú*

**Článok II.**

**Základné ustanovenia**

1. Občianske združenie Náš kostol *(ďalej len OZNK)* je v zmysle zákona č. 83/1990 Z. z. o združovaní občanov v znení neskorších predpisov dobrovoľným združením občanov a právnických osôb s cieľom realizovať a podporovať projekty stavby a udržiavania Kostola Božieho milosrdenstva v Trnave, farskej budovy, pastoračného centra a humánnej pomoci a výchovno – vzdelávacej činnosti občanov ich motiváciou a aktivizáciou.
2. OZNK je samostatnou a nezávislou právnickou osobou, vykonávajúcou svoju činnosť v rámci vlastných stanov a právnych noriem Slovenskej republiky.

**Článok III.**

**Ciele a poslanie OZNK**

1. Cieľom OZNK je realizácia a podpora projektov stavby, udržiavania, starostlivosti

 a údržby o Kostol Božieho milosrdenstva v Trnave, farskej budovy, pastoračného centra

 a humánnej pomoci a výchovno – vzdelávacej činnosti občanov ich motiváciou

 a aktivizáciou.

 2. Poslanie OZNK:

* 1. realizovať a podporovať projekty stavby, udržiavanie, starostlivosť a údržbu o Kostol Božieho milosrdenstva v Trnave,
	2. realizovať a podporovať projekty obnovy a prevádzku a údržbu farskej budovy a pastoračného centra
	3. realizovať a podporovať projekty obnovy kultúrnych pamiatok,
	4. aktivizovať občanov k účasti na výchovno – vzdelávacích činnostiach,
	5. rozvíjať humánnu pomoc,
	6. aktivity zamerané na kultúrny, duchovný a telesný rozvoj detí, mládeže a sociálne slabšími skupinami,
	7. rozvíjanie športovej, záujmovej a spolkovej činnosti,
	8. podpora rozvoja a ochrany duchovných a kultúrnych hodnôt,
	9. rozvíjať dobrovoľníctvo v aktivitách zameraných na rozvoj záujmov občanov na miestnej, regionálnej a národnej úrovni,
	10. spolupracovať so združeniami podobného charakteru s cieľom výmeny informácií a spolupráce pri získavaní finančných prostriedkov,
	11. organizovať semináre a komunitné stretnutia,
	12. vykonávať ďalšie činnosti zamerané na rozvoj združenia v súlade s jeho poslaním a cieľmi.

**Článok IV.**

**Členstvo v OZNK**

1. Členstvo v OZNK je dobrovoľné a neprevoditeľné na inú osobu.
2. Členom sa môže stať fyzická a právnická osoba, ktorá o členstvo požiadala a súhlasí so stanovami OZNK. V OZNK sú dva druhy členstva:
	1. riadne členstvo
	2. čestné členstvo

 V oboch prípadoch môže byť členom fyzická osoba len vtedy, ak dosiahla vek 18

 rokov a je plne spôsobilá na právne úkony.

1. O prijatí za člena rozhoduje zhromaždenie členov OZNK.
2. Práva členov:
	1. podieľať sa na činnosti OZNK,
	2. voliť a byť volený do orgánov združenia,
	3. obracať sa na orgány združenia s námetmi a sťažnosťami a žiadať o stanovisko,
	4. byť informovaný o činnosti a o rozhodnutiach orgánov združenia.
3. Povinnosti členov:
	1. dodržiavať stanovy združenia,
	2. pomáhať pri plnení cieľov združenia a aktívne sa podieľať na jeho činnosti,
	3. podľa svojho svedomia, rozsahu svojich možností a schopností pomáhať orgánom združenia,
	4. ochraňovať a zveľaďovať majetok združenia.
4. Zánik členstva:
	1. vystúpením z členstva na základe písomného oznámenia o ukončení členstva,
	2. úmrtím fyzickej osoby, resp. zánikom právnickej osoby,
	3. zánikom združenia,
	4. vylúčením pre nedodržanie stanov OZNK a pre neplnenie povinnosti člena.

 O vylúčení člena rozhoduje zhromaždenie členov OZNK.

**Článok V.**

**Orgány OZNK**

1. Orgánmi OZNK sú:
	1. Zhromaždenie členov OZNK
	2. Rada OZNK
	3. Predseda Rady OZNK
	4. Kontrolór

**Článok VI.**

**Organizačné usporiadanie OZNK**

1. Zhromaždenie členov OZNK je najvyšším orgánom OZNK a je utvorené zo všetkých členov OZNK. Na jeho rokovaniach sa zúčastňujú všetci členovia OZNK.
2. Do pôsobnosti Zhromaždenia členov OZNK patrí najmä:
	1. schvaľovať stanovy OZNK, ich zmeny a doplnky,
	2. rozhodovať o vylúčení člena z OZNK z dôvodov uvedených v článku 4, bod 6., písm. d., týchto stanov,
	3. schvaľovať správu o činnosti a hospodárení OZNK za uplynulé obdobie, ktorú predkladá Rada OZNK,
	4. schvaľovať plán činnosti a hospodárenia na ďalšie obdobie, ktorý predkladá Rada OZNK,
	5. schvaľovať správu kontrolóra,
	6. voliť a odvolávať Radu OZNK a kontrolóra.
3. Zhromaždenie členov OZNK je uznášaniaschopné, ak je prítomná nadpolovičná väčšina členov. Uznesenie je platné, ak zaň hlasovala nadpolovičná väčšina prítomných členov. Ďalšie podrobnosti môže stanoviť rokovací poriadok Zhromaždenia členov OZNK.
4. Rada OZNK je výkonným orgánom OZNK, riadi činnosť OZNK medzi zasadnutiami Zhromaždenia členov OZNK, zodpovedá mu za svoju činnosť. Vzniká voľbou z členov OZNK na Zhromaždení členov OZNK.

Rada OZNK:

* 1. má minimálne troch členov a spomedzi nich si volí predsedu rady,
	2. zasadá minimálne raz do roka,
	3. rozhoduje o všetkých otázkach činnosti OZNK medzi Zhromaždeniami členov OZNK.
1. Na čele OZNK je predseda rady:
	1. je štatutárnym orgánom OZNK,
	2. riadi činnosť OZNK,
	3. koná v mene OZNK vo vnútri OZNK aj navonok,
	4. vykonáva ďalšie činnosti, ktoré sú mu určené uzneseniami Zhromaždenia členov a Radou OZNK.
2. Kontrolór OZNK je nezávislý kontrolný orgán OZNK, oprávnený kontrolovať všetky druhy činnosti OZNK, hospodárenie OZNK, upozorňovať orgány na nedostatky a navrhovať opatrenia na ich odstránenie.

 Kontrolór:

* 1. volí ho a odvoláva Zhromaždenie členov OZNK a nesmie byť členom iných orgánov OZNK,
	2. kontroluje dodržiavanie stanov a vnútorných predpisov,
	3. vo svojej činnosti sa riadi platnými právnymi predpismi,
	4. predkladá správu o činnosti Zhromaždeniu členov OZNK.

**Článok VII.**

**Majetok a hospodárenie OZNK**

1. Majetok OZNK tvoria finančné a hmotné prostriedky získané z darov, grantov, príspevkov, dotácií, výnosy z majetku, ako aj príjmy z vlastnej činnosti.
2. Členovia OZNK sa môžu dohodnúť na príspevkoch do OZNK, resp. iných zdrojov pre výkon jeho činnosti. Príspevky a iné zdroje musia byť protokolárne zachytené, pričom v zápise musí byť uvedená výška vložených príspevkov každého člena OZNK, účel ich použitia a spôsob využitia.
3. Hospodárenie OZNK sa riadi platnými právnymi predpismi a schváleným rozpočtom.
4. Za správu majetku a hospodárenie s finančnými prostriedkami zodpovedajú v rámci svojej pôsobnosti Rada OZNK, jej predseda a ďalšie osoby poverené vykonávaním ekonomickej činnosti.
5. Orgány sú povinné nakladať s majetkom OZNK hospodárne a účelne.

**Článok VIII.**

**Zánik OZNK**

1. OZNK zaniká dobrovoľným rozpustením alebo zlúčením s iným občianskym združením alebo právoplatným rozhodnutím Ministerstva vnútra SR o jeho rozpustení.
2. Pri zániku OZNK sa vykoná majetkové vysporiadanie.
3. Majetkové vysporiadanie pri zániku OZNK dobrovoľným rozpustením alebo zlúčením vykoná a oznámenie o ukončení likvidácie odošle na Ministerstvo vnútra SR do 15 dní odo dňa ukončenia likvidácie likvidátor, ktorého menuje Rada OZNK.

**Článok IX.**

**Záverečné ustanovenia**

1. Tieto stanovy nadobúdajú platnosť dňom registrácie na Ministerstve vnútra SR.
2. Ak nie sú niektoré záležitosti upravené v stanovách, pri ich riešení sa postupuje podľa platných právnych predpisov.

---------------------------------------------------

*Pozn.: Tieto stanovy OZNK boli schválené MV SR dňa 10. decembra 2019.*